Trøndelag Høyre

Trøndelag Høyre er partiet Høyres distriktsorganisasjon i Trøndelag. Organisasjonen ble stiftet i 2016 av Sør- og Nord-Trøndelag Høyre. Ved stiftelsen hadde organisasjonen rundt 2 000 medlemmer. Leder i Trøndelag Høyre er Christian Ingebrigtsen fra Melhus, mens Frode Revhaug fra Frosta og Ingvill Dalseg fra Oppdal er nestledere.

I perioden 2017–2021 har Høyre stortingsrepresentantene Linda Hofstad Helleland og Mari Holm Lønseth (Sør-Trøndelag) samt Elin Agdestein (Nord-Trøndelag). Guro Angell Gimse har vært møtende stortingsrepresentant så lenge Linda Hofstad Helleland har vært statsråd i Erna Solbergs regjering.

I perioden 2019–2023 har Høyre 9 representanter i Trøndelag fylkesting. Pål Sæther Eiden er leder i Høyres fylkestingsgruppe, mens Henrik Kierulf er nestleder.

Høyre har foreninger og stiller lister i de fleste kommuner i Trøndelag. Etter valget i 2019 har partiet ordførerne i tre kommuner: Kristin Furunes Strømskag (Frøya), Tom Myrvold (Ørland) og Frode Revhaug (Frosta). Høyre har også varaordførerne i syv kommuner: Ole Hermod Sandvik (Stjørdal), Nina Bakken Bye (Levanger), Øystein Bjørnes (Steinkjer), Stine Estenstad (Melhus), Steinar Saghaug (Indre Fosen), Einar Eian (Åfjord) og Magnar Dalsegg (Rindal).

Historie 
I 1804 ble Trondhjems amt delt i Nordre og Søndre Trondhjems amt; i 1919 ble de omdøpt til Nord- og Sør-Trøndelag fylker.

I august 1884 var en rekke konservative velgerforeninger (grunnlovsforeninger) i Trøndelag med på å danne partiet Høyre. Blant de eldste av velgerforeningene var Grundlovsforeningen i Trondhjem (nå Trondheim Høyre), stiftet i januar 1883. Det ble ikke dannet amtsforeninger i Trøndelagsamtene, men Grundlovsforeningen i Trondhjem påtok seg mange av de samme oppgavene som Høyres amtsforeninger. Ved stortingsvalget i 1921 gikk man over fra enmannskretser med flertallsvalg til flermannskretser med forholdstallsvalg, så Sør-Trøndelag Høyre og Nord-Trøndelag Høyre ble opprettet i 1920 og 1921. Kjøpstedene Trondheim og Levanger var en egen byvalgkrets ved stortingsvalgene til og med 1949, så Trondheim Høyre og Levanger Høyre stod for seg selv all den tid.

På 1900-tallet stod Høyre relativt sterkest i kjøpstedene Trondheim og Levanger, i kystbygdene på Hitra, på Fosen og i Ytre Namdalen, og i begynnelsen også i jordbruksbygdene i Stjørdalen og deler av Gauldalen. Generelt har Høyre også styrket sin stilling i Trøndelag gjennom urbaniseringen av bynære bygder.

I april 2016 vedtok fylkestingene i Nord- og Sør-Trøndelag å søke Stortinget om sammenslåing med virkning fra 2018, hvilket ble innvilget i juni samme år. Trøndelag Høyre ble stiftet i oktober 2016 og valgte et interimstyre med Yngve Brox som leder. Trøndelag Høyre avholdt sitt første fylkesårsmøte i januar 2017 og valgte Michael Momyr til leder. Vel å merke hadde Nord- og Sør-Trøndelag Høyre holdt et felles fylkesårsmøte året før også.

Ledere 

Partiledere
Yngve Brox 2016–2017 (interimstyre)
Michael Momyr 2017–2021
Christian Ingebrigtsen 2021–d.d.

Fylkessekretærer
Christian Ingebrigtsen 2016–2018
Stephen Ørmen Johnsen (konstituert) 2018–2019
Renate Trøan Bjørshol 2019–d.d.

Stortingsrepresentanter

Statsråder

Sideorganisasjoner

Trøndelag Unge Høyre 
Unge Høyre ble dannet som enkeltstående foreninger og først samlet i distriktsorganisasjonen Trøndelag Unge Høyre i 1933. I 1962 ble organisasjonen delt i Sør- og Nord-Trøndelag Unge Høyre. Høsten 2017 ble de slått sammen igjen til Trøndelag Unge Høyre.

Ledere
Silje Marie Bjørung 2017–2018
August Dybvad Grøntvedt 2018–2019
Oda Nordhammer Solberg 2019–2020
Knut Jørgen Kirkeberg 2020–2021
Radino Mahendra 2021-d.d.

Noter

Referanser

Eksterne lenker 

Høyres fylkesorganisasjoner
Politikk i Trøndelag
Politiske partier etablert i 2016